title: Sklep Sveta (EU) 2019/441 z dne 4. marca 2019 o sklenitvi Sporazuma o partnerstvu o trajnostnem ribištvu med Evropsko unijo in Kraljevino Maroko, njegovega Protokola o izvajanju ter izmenjave pisem, ki je priložena Sporazumu

text:
                  20.3.2019

                  SL

                  Uradni list Evropske unije

                  L 77/4

         SKLEP SVETA (EU) 2019/441
         z dne 4. marca 2019
         o sklenitvi Sporazuma o partnerstvu o trajnostnem ribištvu med Evropsko unijo in Kraljevino Maroko, njegovega Protokola o izvajanju ter izmenjave pisem, ki je priložena Sporazumu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s členom 218(6)(a)(v) in členom 218(7) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Svet je 22. maja 2006 sprejel Uredbo (ES) št. 764/2006 (2) o sklenitvi Sporazuma med Evropsko skupnostjo in Kraljevino Maroko o partnerstvu v ribiškem sektorju (v nadaljnjem besedilu: Sporazum). Sporazum je bil pozneje samodejno podaljšan.

                     (2)

                     Zadnji protokol o izvajanju Sporazuma ter določitvi ribolovnih možnosti in finančnega prispevka, predvidenega v njem, je prenehal veljati 14. julija 2018.

                     (3)

                     Sodišče je v sodbi v zadevi C-266/16 (3) v odgovor na vprašanje za predhodno odločanje o veljavnosti in razlagi Sporazuma ter njegovega Protokola o izvajanju odločilo, da se Sporazum in njegov Protokol o izvajanju ne uporabljata za vode, ki mejijo na ozemlje Zahodne Sahare.

                     (4)

                     Unija ne posega v rezultat političnega procesa o končnem statusu Zahodne Sahare, ki poteka pod okriljem Združenih narodov, in je večkrat ponovno potrdila svojo zavezanost rešitvi spora v Zahodni Sahari, ki je pri Združenih narodih trenutno vpisana na seznam nesamoupravnih ozemelj, danes pa jo predvsem upravlja Kraljevina Maroko. Unija v celoti podpira prizadevanja generalnega sekretarja Združenih narodov in njegovega osebnega odposlanca za pomoč stranem pri iskanju pravične, trajne in vzajemno sprejemljive politične rešitve, ki bo omogočila samoodločbo prebivalstva Zahodne Sahare v okviru ureditve, skladne s cilji in načeli, določenimi v Listini Združenih narodov in zapisanimi v resolucijah Varnostnega sveta Združenih narodov (RVSZN), zlasti v resolucijah RVSZN 2152 (2014), RVSZN 2218 (2015), RVSZN 2285 (2016), RVSZN 2351 (2017) in RVSZN 2414 (2018).

                     (5)

                     Flote Unije bi morale imeti možnost, da nadaljujejo svoje ribolovne dejavnosti, ki so jih opravljale od začetka veljavnosti Sporazuma, področje uporabe Sporazuma pa bi moralo biti opredeljeno tako, da bi vključevalo vode, ki mejijo na ozemlje Zahodne Sahare. Poleg tega je nadaljevanje partnerstva na področju ribištva bistvenega pomena za zagotovitev, da bi to ozemlje še naprej uživalo koristi sektorske podpore iz Sporazuma, ob upoštevanju prava Unije in mednarodnega prava, vključno s človekovimi pravicami, ter v korist zadevnega prebivalstva.

                     (6)

                     V ta namen je Svet 16. aprila 2018 pooblastil Komisijo, da začne pogajanja s Kraljevino Maroko o spremembi Sporazuma o partnerstvu in sklenitvi novega Protokola o izvajanju. Po teh pogajanjih so bili 24. julija 2018 parafirani novi Sporazum o partnerstvu o trajnostnem ribištvu med Evropsko unijo in Kraljevino Maroko (v nadaljnjem besedilu: Sporazum o ribištvu), pa tudi njegov novi Protokol o izvajanju, vključno s Prilogo in dodatki k temu protokolu, ter izmenjava pisem, ki je priložena Sporazumu o ribištvu in je sestavni del Sporazuma o ribištvu.

                     (7)

                     Cilj Sporazuma o ribištvu je Uniji in Kraljevini Maroko omogočiti tesnejše sodelovanje pri spodbujanju trajnostne ribiške politike in odgovornega izkoriščanja ribolovnih virov na ribolovnem območju, opredeljenem v Sporazumu o ribištvu, in podpirati prizadevanja Kraljevine Maroko za razvoj ribiškega sektorja in modrega gospodarstva. S tem prispeva k doseganju ciljev Unije iz člena 21 Pogodbe o Evropski uniji.

                     (8)

                     Komisija je ocenila morebitne učinke Sporazuma o ribištvu na trajnostni razvoj, zlasti kar zadeva koristi za zadevno prebivalstvo in izkoriščanje naravnih virov na zadevnih ozemljih.

                     (9)

                     V skladu s to oceno je bilo ugotovljeno, da bi Sporazum o ribištvu zelo koristil zadevnemu prebivalstvu zaradi pozitivnih socialno-ekonomskih učinkov na to prebivalstvo, zlasti v smislu zaposlovanja in naložb, ter učinka na razvoj ribiškega sektorja in sektorja predelave ribiških proizvodov.

                     (10)

                     Ocenjeno je tudi, da Sporazum o ribištvu predstavlja najboljše jamstvo za trajnostno izkoriščanje naravnih virov voda, ki mejijo na Zahodno Saharo, saj ribolovne dejavnosti v skladu z najboljšimi znanstvenimi mnenji in priporočili s tega področja, zanje pa veljajo ustrezni ukrepi spremljanja in nadzora.

                     (11)

                     Komisija je ob upoštevanju preudarkov iz sodbe Sodišča skupaj z Evropsko službo za zunanje delovanje sprejela vse v trenutnem kontekstu razumne in izvedljive ukrepe, da bi ustrezno vključila zadevno prebivalstvo in se prepričala o njegovem soglasju. V Zahodni Sahari in Kraljevini Maroko so potekala obsežna posvetovanja, socialno-ekonomski in politični akterji, ki so na posvetovanjih sodelovali, pa so se jasno izrekli za sklenitev Sporazuma o ribištvu. Fronta Polisario in nekatere druge strani so zavrnile sodelovanje v posvetovalnem postopku.

                     (12)

                     Tisti, ki niso želeli sodelovati v posvetovalnem postopku, so zavrnili uporabo Sporazuma o ribištvu in njegovega Protokola o izvajanju v vodah, ki mejijo na Zahodno Saharo, saj so v bistvu menili, da bi taki akti potrdili položaj Kraljevine Maroko na ozemlju Zahodne Sahare. Vendar iz Sporazuma o ribištvu ali njegovega Protokola o izvajanju nikakor ni mogoče sklepati, da se z njim priznavajo suverenost ali suverene pravice Kraljevine Maroko v Zahodni Sahari in vodah, ki nanjo mejijo. Poleg tega bo Unija še naprej krepila prizadevanja za podporo procesu, ki se je začel in se nadaljuje pod okriljem Združenih narodov, za mirno rešitev tega spora.

                     (13)

                     Sporazum o ribištvu, njegov Protokol o izvajanju in izmenjava pisem, ki je priložena Sporazumu o ribištvu, so bili v skladu s Sklepom Sveta (EU) 2018/2068 (4) podpisani 14. januarja 2019 s pridržkom njihove poznejše sklenitve.

                     (14)

                     Sporazum o ribištvu, njegov Protokol o izvajanju in izmenjavo pisem, ki je priložena Sporazumu o ribištvu, bi bilo treba odobriti.

                     (15)

                     S členom 13 Sporazuma o ribištvu se ustanavlja Skupni odbor, pristojen za spremljanje njegovega izvajanja. Skupni odbor lahko v skladu s členom 13(3) Sporazuma o ribištvu sprejme spremembe Protokola o izvajanju k Sporazumu o ribištvu. Da bi olajšali odobritev takih sprememb, bi bilo treba Komisijo pod posebnimi pogoji pooblastiti, da te spremembe odobri po poenostavljenem postopku –

               SPREJEL NASLEDNJI SKLEP:

            Člen 1
            Sporazum o partnerstvu o trajnostnem ribištvu med Evropsko unijo in Kraljevino Maroko (v nadaljnjem besedilu: Sporazum o ribištvu), njegov Protokol o izvajanju ter izmenjava pisem, ki je priložena Sporazumu o ribištvu, se odobrijo v imenu Unije.
            Besedilo Sporazuma o ribištvu, njegovega Protokola o izvajanju, vključno s Prilogo in dodatki k temu protokolu, ter izmenjave pisem, ki je priložena Sporazumu o ribištvu, je priloženo temu sklepu.

            Člen 2
            V skladu s pogoji iz Priloge k temu sklepu je Komisija pooblaščena, da v imenu Unije odobri spremembe Protokola o izvajanju k Sporazumu o ribištvu, ki jih sprejme Skupni odbor, ustanovljen na podlagi člena 13 Sporazuma o ribištvu.

            Člen 3
            Predsednik Sveta v imenu Unije pošlje uradno obvestilo iz člena 17 Sporazuma o ribištvu in člena 15 njegovega Protokola o izvajanju.

            Člen 4
            Ta sklep začne veljati dan po objavi v Uradnem listu Evropske unije.

            V Bruslju, 4. marca 2019

                  Za Svet

                  Predsednik

               A. ANTON

            (1)  Odobritev z dne 12. februarja 2019 (še ni objavljena v Uradnem listu).

            (2)  Uredba Sveta (ES) št. 764/2006 z dne 22. maja 2006 o sklenitvi Sporazuma med Evropsko skupnostjo in Kraljevino Maroko o partnerstvu v ribiškem sektorju (UL L 141, 29.5.2006, str. 1).

            (3)  Sodba Sodišča z dne 27. februarja 2018, Western Sahara Campaign UK, C-266/16, ECLI:EU:C:2018:118.

            (4)  Sklep Sveta (EU) 2018/2068 z dne 29. novembra 2018 o podpisu, v imenu Unije, Sporazuma o partnerstvu o trajnostnem ribištvu med Evropsko unijo in Kraljevino Maroko, njegovega Protokola o izvajanju ter izmenjave pisem, ki je priložena Sporazumu (UL L 331, 28.12.2018, str. 1).

            PRILOGA

               Obseg pooblastila in postopek oblikovanja stališča Unije v Skupnem odboru

                        1.

                        Komisija je pooblaščena za pogajanja s Kraljevino Maroko in za odobritev sprememb Protokola o izvajanju k Sporazumu o ribištvu, če je to potrebno in ob upoštevanju točke 3 te priloge, glede naslednjih vprašanj:

                                    (a)

                                    revizije ribolovnih možnosti in posledično finančnega prispevka iz točk (a) in (b) člena 12(2) Sporazuma o ribištvu;

                                    (b)

                                    pogojev sektorske podpore in posledično finančnega prispevka iz točke (c) člena 12(2) Sporazuma o ribištvu;

                                    (c)

                                    tehničnih pogojev in ureditev za opravljanje ribolovnih dejavnosti plovil Unije.

                        2.

                        V Skupnem odboru, ustanovljenem na podlagi Sporazuma o ribištvu, Unija:

                                    (a)

                                    deluje v skladu s cilji, ki jih želi doseči v okviru skupne ribiške politike;

                                    (b)

                                    spodbuja stališča, ki so v skladu z zadevnimi pravili, sprejetimi v regionalnih organizacijah za upravljanje ribištva, in pri katerih se upošteva skupno upravljanje s strani obalnih držav.

                        3.

                        Če je predvideno, da se na zasedanju Skupnega odbora sprejme sklep o spremembah Protokola o izvajanju iz točke 1, se sprejmejo potrebni ukrepi, da se v stališču, zavzetem v imenu Unije, upoštevajo najnovejši statistični, biološki in drugi relevantni podatki, posredovani Komisiji.

                        4.

                        V ta namen in na podlagi teh informacij službe Komisije dovolj zgodaj pred zadevnim zasedanjem Skupnega odbora posredujejo Svetu ali njegovim pripravljalnim telesom v preučitev in odobritev dokument, v katerem navedejo podrobnosti predlaganega stališča Unije.

                        5.

                        Pri vprašanjih iz točke (1)(a) Svet predvideno stališče Unije odobri s kvalificirano večino. V ostalih primerih šteje stališče Unije iz pripravljalnega dokumenta kot dogovorjeno, razen če mu na sestanku pripravljalnega telesa Sveta oziroma v 20 dneh po prejetju pripravljalnega dokumenta, kar koli nastopi prej, ne nasprotuje število držav članic, ki ustreza manjšini, ki lahko prepreči sprejetje odločitve. V primeru takšnega nasprotovanja se zadeva predloži Svetu.

                        6.

                        Če je na poznejših sestankih, vključno s sestankom na kraju samem, nemogoče doseči dogovor, da bi se v stališču Unije upoštevali novi elementi, se zadeva predloži Svetu ali njegovim pripravljalnim telesom.

                        7.

                        Komisija naj v ustreznem roku stori vse potrebno za nadaljnje ukrepanje v zvezi s sklepom Skupnega odbora, po potrebi tudi objavi zadevni sklep v Uradnem listu Evropske unije in predloži kakršne koli predloge, potrebne za izvajanje navedenega sklepa.


title: Sklep Sveta (EU) 2019/447 z dne 15. marca 2019 o imenovanju nadomestnega člana Odbora regij na predlog Italijanske republike

text:
                  20.3.2019

                  SL

                  Uradni list Evropske unije

                  L 77/73

         SKLEP SVETA (EU) 2019/447
         z dne 15. marca 2019
         o imenovanju nadomestnega člana Odbora regij na predlog Italijanske republike
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga italijanske vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

                     (2)

                     Zaradi konca mandata Giorgia SILLIJA se je sprostilo mesto nadomestnega člana Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2020, se za nadomestnega člana Odbora regij imenuje:

                        —

                        Alessio MARSILI, Consigliere del Municipio XIII di Roma Capitale.

            Člen 2
            Ta sklep začne veljati na dan sprejetja.

            V Bruslju, 15. marca 2019

                  Za Svet

                  Predsednik

               M.C. BUDĂI

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: Sklep Eropskega organa za vrednostne papirje in trge (EU) 2019/509 z dne 22. marca 2019 o podaljšanju začasne prepovedi trženja, razširjanja ali prodaje binarnih opcij malim vlagateljem

text:
                  27.3.2019

                  SL

                  Uradni list Evropske unije

                  L 85/19

         SKLEP EROPSKEGA ORGANA ZA VREDNOSTNE PAPIRJE IN TRGE (EU) 2019/509
         z dne 22. marca 2019
         o podaljšanju začasne prepovedi trženja, razširjanja ali prodaje binarnih opcij malim vlagateljem
         ODBOR NADZORNIKOV EVROPSKEGA ORGANA ZA VREDNOSTNE PAPIRJE IN TRGE JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (1), zlasti člena 9(5), člena 43(2) in člena 44(1) Uredbe,
         ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (2), zlasti člena 40 Uredbe,
         ob upoštevanju Delegirane uredbe Komisije (EU) 2017/567 z dne 18. maja 2016 o dopolnitvi Uredbe (EU) št. 600/2014 Evropskega parlamenta in Sveta v zvezi z opredelitvijo pojmov, preglednostjo, stiskanjem portfelja ter nadzornimi ukrepi glede poseganja v zvezi s produkti in pozicij (3), zlasti člena 19 Uredbe,
         ob upoštevanju naslednjega:

                     1.

                     Evropski organ za vrednostne papirje in trge (ESMA) je s Sklepom (EU) 2018/795 (4) prepovedal trženje, razširjanje ali prodajo binarnih opcij malim vlagateljem. Ukrep je začel veljati 2. julija 2018 za obdobje treh mesecev.

                     2.

                     V skladu s členom 40(6) Uredbe (EU) št. 600/2014 mora organ ESMA začasne ukrepe prepovedi v zvezi s produkti pregledati v ustreznih časovnih presledkih in vsaj vsake tri mesece.

                     3.

                     Organ ESMA je s Sklepom (EU) 2018/1466 (5) podaljšal in dopolnil začasno prepoved trženja, razširjanja ali prodaje binarnih opcij malim vlagateljem. Ukrep je začel veljati 2. oktobra 2018. Organ ESMA je s Sklepom (EU) 2018/2064 (6) dodatno podaljšal začasno prepoved trženja, razširjanja ali prodaje binarnih opcij malim vlagateljem, pod enakimi pogoji, kot veljajo s Sklepom (EU) 2018/1466. Ukrep je začel veljati 2. januarja 2019 za obdobje treh mesecev.

                     4.

                     Organ ESMA se je v okviru svojega nadaljnjega pregleda prepovedi binarnih opcij med drugim opiral na raziskavo med pristojnimi nacionalnimi organi (7) o praktični uporabi in učinku ukrepa za poseganje v zvezi s produkti ter na dodatne informacije, ki jih je dobil od teh organov in deležnikov.

                     5.

                     Pristojni nacionalni organi so zaznali samo nekaj primerov neskladnosti z ukrepi organa ESMA za poseganje v zvezi s produkti. Poleg tega od objave dogovorjenih ukrepov dne 27. marca 2018 podjetjem, ki tržijo, razširjajo ali prodajajo binarne opcije, niso bila izdana nobena nova dovoljenja.

                     6.

                     Organ ESMA se zaveda, da nekatera podjetja iz tretjih držav aktivno nagovarjajo vlagatelje iz Unije. Vendar lahko ta podjetja brez dovoljenja ali registracije v Uniji storitve opravljajo samo na lastno pobudo vlagateljev, ki imajo sedež ali se nahajajo v Uniji. Organ ESMA se prav tako zaveda, da so podjetja začela ponujati tudi druge špekulativne investicijske produkte. Zato bo še naprej spremljal ponudbo teh drugih produktov, da bo ugotovil, ali bi bili ustrezni še kateri koli drugi ukrepi Unije.

                     7.

                     Organ ESMA od sprejetja Sklepa (EU) 2018/795 ni pridobil dokazov, ki bi nasprotovali njegovi splošni ugotovitvi o skrbi glede zaščite vlagateljev, ugotovljeni v Sklepu (EU) 2018/795, Sklepu (EU) 2018/1466 ali Sklepu (EU) 2018/2064 (v nadaljnjem besedilu: sklepi). Zato je sklenil, da bi skrb glede zaščite vlagateljev, ugotovljena v sklepih, obstajala še naprej, če začasne prepovedi trženja, razširjanja ali prodaje binarnih opcij malim vlagateljem ne bi podaljšali.

                     8.

                     Hkrati se veljavne obstoječe regulativne zahteve v skladu s pravom Unije niso spremenile in še naprej ne odpravljajo nevarnosti, ki jo je ugotovil organ ESMA. Poleg tega pristojni nacionalni organi niso sprejeli ukrepov, s katerimi bi odpravili nevarnost, ali pa sprejeti ukrepi ne zadostujejo za njeno odpravo. Od sprejetja Sklepa (EU) 2018/795 namreč noben pristojni nacionalni organ ni sprejel svojega nacionalnega ukrepa za poseganje v zvezi s produkti v skladu s členom 42 Uredbe (EU) št. 600/2014 (8).

                     9.

                     Podaljšanje prepovedi nima negativnega učinka na učinkovitost finančnih trgov ali na vlagatelje, ki bi bil nesorazmeren glede na koristi ukrepa, in ne povzroča tveganja regulativne arbitraže iz enakih razlogov kot v navedenih sklepih.

                     10.

                     Če se začasna prepoved ne podaljša, obstaja po mnenju organa ESMA še vedno velika verjetnost, da bodo malim vlagateljem ponovno ponujali binarne opcije ter da se bodo na trg vrnili isti ali podobni produkti, ki so povzročili škodo za potrošnike, ugotovljeno v navedenih sklepih.

                     11.

                     Organ ESMA je ob upoštevanju teh razlogov ter skupaj z razlogi, izraženimi v sklepih, sklenil, da za nadaljnje tri mesece podaljša prepoved pod istimi pogoji, kot so opredeljeni v Sklepu (EU) 2018/1466 in Sklepu (EU) 2018/2064, da se odpravi skrb glede zaščite vlagateljev.

                     12.

                     Ker so lahko predlagani ukrepi v omejenem obsegu povezani z izvedenimi finančnimi instrumenti na kmetijske proizvode, se je organ ESMA posvetoval z javnimi organi, pristojnimi za nadzor, upravljanje in regulacijo fizičnih kmetijskih trgov v Uredbi (ES) št. 1234/2007 (9). Noben organ ni izrazil zadržka glede predlaganega podaljšanja ukrepov.

                     13.

                     Organ ESMA je pristojne nacionalne organe obvestil o predlaganem sklepu o podaljšanju –

               SPREJEL NASLEDNJI SKLEP

            Člen 1
            Začasna prepoved binarnih opcij za male vlagatelje

               1.   Trženje, razširjanje ali prodaja binarnih opcij malim vlagateljem je prepovedana.

               2.   Za namene odstavka 1 je binarna opcija, ne glede na to, ali se trguje na mestu trgovanja ali ne, izvedeni finančni instrument, ki izpolnjuje naslednja merila:

                           (a)

                           mora biti poravnan z gotovino ali se lahko poravna v gotovini po izbiri ene od strank, razen v primeru neizpolnitve obveznosti ali drugega razloga za prenehanje;

                           (b)

                           predvideva plačilo le ob njegovem zaprtju ali poteku;

                           (c)

                           njegovo plačilo je omejeno na:

                                       (i)

                                       predhodno določeni fiksni znesek ali nič, če osnovni instrument izvedenega finančnega instrumenta izpolnjuje enega ali več predhodno določenih pogojev, in

                                       (ii)

                                       predhodno določeni fiksni znesek ali nič, če osnovni instrument izvedenega finančnega instrumenta ne izpolnjuje enega ali več predhodno določenih pogojev.

               3.   Prepoved iz odstavka 1 ne velja za:

                           (a)

                           binarno opcijo, pri kateri je nižji od dveh vnaprej določenih fiksnih zneskov najmanj enak skupnemu plačilu malega vlagatelja za binarno opcijo, vključno s provizijami, pristojbinami za transakcijo ali drugimi povezanimi stroški;

                           (b)

                           binarno opcijo, ki izpolnjuje naslednje pogoje:

                                       (i)

                                       rok od izdaje do dospelosti je najmanj 90 koledarskih dni;

                                       (ii)

                                       javnosti je na voljo prospekt, ki je sestavljen in odobren v skladu z Direktivo 2003/71/ES Evropskega parlamenta in Sveta (10), in

                                       (iii)

                                       binarna opcija med njenim celotnim trajanjem ponudnika ne izpostavlja tržnemu tveganju, ponudnik ali kateri koli od subjektov v njegovi skupini pa ne ustvari dobička ali izgub iz binarne opcije, razen predhodno razkritih provizij, pristojbin za transakcije ali drugih povezanih taks.

            Člen 2
            Prepoved dejanj, ki bi predstavljala izogibanje
            Prepovedano je sodelovati, zavestno in namerno, pri dejavnostih, katerih cilj ali učinek je izogibati se določbam člena 1, vključno z delovanjem kot nadomestek za ponudnika binarnih opcij.

            Člen 3
            Začetek veljavnosti in uporaba

               1.   Ta sklep začne veljati dan po objavi v Uradnem listu Evropske unije.

               2.   Ta sklep velja od 2. aprila 2019 za obdobje treh mesecev.

            V Parizu, 22. marca 2019

                  Za odbor nadzornikov

               Steven MAIJOOR

                  Predsednik

            (1)  UL L 331, 15.12.2010, str. 84.

            (2)  UL L 173, 12.6.2014, str. 84.

            (3)  UL L 87, 31.3.2017, str. 90.

            (4)  Sklep Evropskega organa za vrednostne papirje in trge (EU) 2018/795 z dne 22. maja 2018 o začasni prepovedi trženja, razširjanja ali prodaje binarnih opcij malim vlagateljem v Uniji v skladu s členom 40 Uredbe (EU) št. 600/2014 Evropskega parlamenta in Sveta (UL L 136, 1.6.2018, str. 31).

            (5)  Sklep Evropskega organa za vrednostne papirje in trge (EU) 2018/1466 z dne 21. septembra 2018 o podaljšanju in spremembi Sklepa (EU) 2018/795 o začasni prepovedi trženja, razširjanja ali prodaje binarnih opcij malim vlagateljem (UL L 245, 1.10.2018, str. 17).

            (6)  Sklep Evropskega organa za vrednostne papirje in trge (EU) 2018/2064 z dne 14. decembra 2018 o podaljšanju začasne prepovedi trženja, razširjanja ali prodaje binarnih opcij malim vlagateljem (UL L 329, 27.12.2018, str. 27).

            (7)  Odzvalo se je 20 pristojnih nacionalnih organov: Financial Market Authority (AT – FMA), Bundesanstalt für Finanzdienstleistungsaufsicht (DE – BaFiN), Finanstilsynet (DK – Finanstilsynet), Hellenic Capital Markets Commission (EL – HCMC), Comisión Nacional del Mercado de Valores (ES – CNMV), Finantsinspektsioon (EE – FSA), Finnish Financial Supervisory Authority (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Central Bank of Ireland (IE – CBI), Commission de Surveillance du Secteur Financier (LU – CSSF), Finanšu un kapitāla tirgus komisija (LV – FKTK), Malta Financial Services Authority (MT – MFSA), Autoriteit Financiële Markten (NL – AFM), Komisja Nadzoru Finansowego (PL – KNF), Comissão do Mercado de Valores Mobiliários (PT – CMVM), Finansinspektionen (SE – Finansinspektionen), Agencija za trg vrednostnih papirjev (SI – ATVP), National Bank Slovakia (NBS – SK), Financial Conduct Authority (UK – FCA).

            (8)  Pristojni nacionalni organ ene od držav EGP-Efta, NO-Finanstilsynet, je 4. junija 2018 sprejel nacionalne ukrepe za poseganje v zvezi s produkti, ki imajo iste pogoje in datume začetka uporabe kot ukrepi organa ESMA. Poleg tega je finančni nadzorni organ Islandije 5. julija 2018 objavil, da je po njegovem mnenju trženje, razširjanje ali prodaja binarnih opcij v skladu z njegovo nacionalno zakonodajo (člen 5 zakona št. 108/2007 o poslovanju z vrednostnimi papirji) v nasprotju s pravilnimi in dobrimi poslovnimi postopki in praksami pri trgovanju z vrednostnimi papirji. Hkrati je 6. julija 2018 v Romuniji začela veljati nacionalna zakonodaja, ki ima enake pogoje kot ukrepi organa ESMA.

            (9)  Uredba Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (UL L 299, 16.11.2007, str. 1).

            (10)  Direktiva 2003/71/ES Evropskega parlamenta in Sveta z dne 4. novembra 2003 o prospektu, ki se objavi ob javni ponudbi ali sprejemu vrednostnih papirjev v trgovanje in o spremembi Direktive 2001/34/ES (UL L 345, 31.12.2003, str. 64).


title: Sklep Sveta (EU) 2019/563 z dne 8. aprila 2019 o sklenitvi, v imenu Unije, Spremembe 1 Memoranduma o sodelovanju NAT-I-9406 med Združenimi državami Amerike in Evropsko unijo

text:
                  10.4.2019

                  SL

                  Uradni list Evropske unije

                  L 99/1

         SKLEP SVETA (EU) 2019/563
         z dne 8. aprila 2019
         o sklenitvi, v imenu Unije, Spremembe 1 Memoranduma o sodelovanju NAT-I-9406 med Združenimi državami Amerike in Evropsko unijo
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s točko (a) drugega pododstavka člena 218(6) in členom 218(7) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2018/538 (2) je bila Sprememba 1 Memoranduma o sodelovanju NAT-I-9406 med Združenimi državami Amerike in Evropsko unijo (v nadaljnjem besedilu: Memorandum o sodelovanju NAT-I-9406) podpisana 13. decembra 2017 s pridržkom njegove poznejše sklenitve.

                     (2)

                     Sprememba 1 Memoranduma o sodelovanju NAT-I-9406 razširja obseg sodelovanja med pogodbenicama na vse faze posodobitve upravljanja zračnega prometa, vključno z dejavnostmi uvajanja, da bi se zagotovila globalna interoperabilnost. Spreminja tudi sestavo in upravljanje Memoranduma o sodelovanju NAT-I-9406, da bi se optimizirala izvajanje in upravljanje dejavnosti sodelovanja, ki se izvajajo na njegovi podlagi.

                     (3)

                     Treba je določiti postopkovne ureditve za sodelovanje Unije pri izvršnem upravljanju Memoranduma o sodelovanju NAT-I-9406A med Združenimi državami Amerike in Evropsko unijo pri posodobitvi upravljanja zračnega prometa, raziskavah in razvoju na področju civilnega letalstva ter globalni interoperabilnosti (v nadaljnjem besedilu: Memorandum o sodelovanju NAT-I-9406A), ki je določen v dopolnilu k Spremembi 1 ter nadomešča Memorandum o sodelovanju NAT-I-9406.

                     (4)

                     Zato bi bilo treba Spremembo 1 Memoranduma o sodelovanju NAT-I-9406 odobriti v imenu Unije –

               SPREJEL NASLEDNJI SKLEP:

            Člen 1
            Sprememba 1 Memoranduma o sodelovanju NAT-I-9406 med Združenimi državami Amerike in Evropsko unijo se odobri v imenu Unije (3).

            Člen 2
            Predsednik Sveta v imenu Unije pošlje uradno obvestilo iz člena II.B Spremembe 1 Memoranduma o sodelovanju NAT-I-9406, s čimer se izrazi soglasje Unije, da jo Sprememba 1 Memoranduma o sodelovanju NAT-I-9406 (4) zavezuje.

            Člen 3
            Komisija po posvetovanju s posebnim odborom, ki ga imenuje Svet, določi stališče Unije, ki se sprejme pri izvršnem upravljanju Memoranduma o sodelovanju NAT-I-9406A in njegovih prilog iz člena III Memoranduma o sodelovanju NAT-I-9406A glede:

                        (a)

                        sprejetja dodatnih prilog k Memorandumu o sodelovanju NAT-I-9406A in dodatkov k prilogam k Memorandumu o sodelovanju NAT-I-9406A;

                        (b)

                        sprejetja sprememb prilog k Memorandumu o sodelovanju NAT-I-9406A in dodatkov k tem prilogam.

            Člen 4
            Komisija lahko brez poseganja v člen 3 tega sklepa sprejme kakršne koli ustrezne ukrepe na podlagi členov III, IV, V, VII in VIII Memoranduma o sodelovanju NAT-I-9406A.

            Člen 5
            Komisija zastopa Unijo v posvetovanjih na podlagi člena XI Memoranduma o sodelovanju NAT-I-9406A.

            Člen 6
            Komisija obvešča Svet o izvajanju Memoranduma o sodelovanju NAT-I-9406A po potrebi, in vsaj enkrat na leto.

            Člen 7
            Ta sklep začne veljati na dan sprejetja.

            V Luxembourgu, 8. aprila 2019

                  Za Svet

                  Predsednica

               F. MOGHERINI

            (1)  Odobritev z dne 12. septembra 2018 (še ni objavljena v Uradnem listu).

            (2)  Sklep Sveta (EU) 2018/538 z dne 7. decembra 2017 o podpisu Spremembe 1 Memoranduma o sodelovanju NAT-I-9406 med Združenimi državami Amerike in Evropsko unijo v imenu Unije in o njeni začasni uporabi (UL L 90, 6.4.2018, str. 1).

            (3)  Besedilo Spremembe 1 Memoranduma o sodelovanju NAT-I-9406 med Združenimi državami Amerike in Evropsko unijo je bilo objavljeno v UL L 90, 6.4.2018, str. 3, skupaj s sklepom o podpisu.

            (4)  Generalni sekretariat Sveta bo v Uradnem listu Evropske unije objavil datum začetka veljavnosti Spremembe 1 Memoranduma o sodelovanju NAT-I-9406.


title: Sklep Komisije (EU) 2019/569 z dne 3. aprila 2019 o predlagani državljanski pobudi z naslovom „Spoštovanje pravne države v Evropski uniji“ (notificirano pod dokumentarno številko C(2019) 2314)

text:
                  10.4.2019

                  SL

                  Uradni list Evropske unije

                  L 99/39

         SKLEP KOMISIJE (EU) 2019/569
         z dne 3. aprila 2019
         o predlagani državljanski pobudi z naslovom „Spoštovanje pravne države v Evropski uniji“

               (notificirano pod dokumentarno številko C(2019) 2314)

         (Besedilo v francoskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude z naslovom „Spoštovanje pravne države v Evropski uniji“ se nanaša na naslednje: „Oblikovanje objektivnega in nepristranskega ocenjevalnega mehanizma, ki bi omogočal preverjanje spoštovanja vrednot Evropske unije v vseh državah članicah“.

                     (2)

                     Cilji predlagane državljanske pobude so naslednji: „(a) pripraviti splošno zakonodajo Evropske unije, ki bo omogočala objektivno preverjanje praktične uporabe nacionalnih določb v zvezi z načelom pravne države, da se okrepi medsebojno zaupanje med državami članicami in olajša izvajanje določb člena 7 PEU v zvezi z morebitnimi kršitvami vrednot Unije; (b) olajšati izvrševanje evropske zakonodaje o pravosodnem sodelovanju v kazenskih zadevah (npr. evropskega naloga za prijetje).“

                     (3)

                     Priloga k predlagani državljanski pobudi se nanaša na krepitev vloge Agencije Evropske unije za temeljne pravice, ki bi jo bilo mogoče zaprositi za mnenje, da bi se zagotovila največja možna objektivnost pri odločitvah institucij Unije, tudi na področju policijskega in varnostnega sodelovanja.

                     (4)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (5)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (6)

                     Za namen izvajanja Pogodb se lahko sprejmejo pravni akti Unije:

                                 —

                                 na podlagi člena 70 Pogodbe o delovanju Evropske unije v zvezi z ukrepi, ki določajo podrobnosti, po katerih države članice v sodelovanju s Komisijo objektivno in nepristransko ocenjujejo, kako organi držav članic izvajajo politike Unije na območju svobode, varnosti in pravice, zlasti zaradi spodbujanja popolne uporabe načela vzajemnega priznavanja,

                                 —

                                 na podlagi člena 352 Pogodbe o delovanju Evropske unije v zvezi s spremembami Uredbe Sveta (ES) št. 168/2007 (2).

                     (7)

                     Nasprotno pa pravnih aktov Unije za namen izvajanja Pogodb ni mogoče sprejeti za spremembo postopka iz člena 7 PEU.

                     (8)

                     Predlagana državljanska pobuda, kolikor so njen cilj predlogi Komisije za pravne akte, ki določajo podrobnosti za objektivno in nepristransko oceno, kako nacionalni organi izvajajo politike Unije na območju svobode, varnosti in pravice, ter ki spreminjajo Uredbo Sveta o ustanovitvi Agencije Evropske unije za temeljne pravice, ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.

                     (9)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (10)

                     Predlagano državljansko pobudo z naslovom „Spoštovanje pravne države v Evropski uniji“ bi bilo zato treba prijaviti.

               SPREJELA NASLEDNJI SKLEP:

            Člen 1

               1.   Predlagana državljanska pobuda z naslovom „Spoštovanje pravne države v Evropski uniji“ se prijavi.

               2.   Izjave o podpori tej državljanski pobudi se lahko zbirajo ob razumevanju, da se ta pobuda nanaša na pripravo predlogov Komisije za pravne akte, ki:

                           —

                           določajo podrobnosti za objektivno in nepristransko oceno, kako nacionalni organi izvajajo politike Unije na območju svobode, varnosti in pravice,

                           —

                           spreminjajo Uredbo Sveta o ustanovitvi Agencije Evropske unije za temeljne pravice.

            Člen 2
            Ta sklep začne veljati 8. aprila 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Spoštovanje pravne države v Evropski uniji“, ki jih kot kontaktni osebi zastopata Pier Virgilio DASTOLI in Marco CAPPATO.

            V Bruslju, 3. aprila 2019

                  Za Komisijo

               Frans TIMMERMANS

                  Podpredsednik

            (1)  UL L 65, 11.3.2011, str. 1.

            (2)  Uredba Sveta (ES) št. 168/2007 z dne 15. februarja 2007 o ustanovitvi Agencije Evropske unije za temeljne pravice (UL L 53, 22.2.2007, str. 1).


Odločba Komisije z dne 22/10/2018 o razglasitvi združljivosti koncentracije s skupnim trgom (Zadeva št. COMP/M.9016 - CMA CGM / Container Finance) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (SZVP) 2019/678 z dne 29. aprila 2019 o spremembi Sklepa 2013/184/SZVP o omejevalnih ukrepih proti Mjanmaru/Burmi

text:
                  30.4.2019

                  SL

                  Uradni list Evropske unije

                  L 114/18

         SKLEP SVETA (SZVP) 2019/678
         z dne 29. aprila 2019
         o spremembi Sklepa 2013/184/SZVP o omejevalnih ukrepih proti Mjanmaru/Burmi
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 22. aprila 2013 sprejel Sklep 2013/184/SZVP (1) o omejevalnih ukrepih proti Mjanmaru/Burmi.

                     (2)

                     Na podlagi pregleda Sklepa 2013/184/SZVP bi bilo treba omejevalne ukrepe podaljšati do 30. aprila 2020.

                     (3)

                     Za dve uvrstitvi na seznam so bile prejete posodobljene informacije, za vse osebe, uvrščene na seznam, pa bi bilo treba vključiti njihov spol.

                     (4)

                     Sklep 2013/184/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep 2013/184/SZVP se spremeni:

                        1.

                        člen 12 se nadomesti z naslednjim:

                           „Člen 12
                           Ta sklep se uporablja do 30. aprila 2020. Redno se pregleduje. Če Svet meni, da cilji sklepa niso bili doseženi, ga po potrebi podaljša ali spremeni.“;

                        2.

                        Priloga se spremeni, kakor je določeno v Prilogi k temu sklepu.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 29. aprila 2019

                  Za Svet

                  Predsednik

               G. CIAMBA

            (1)  Sklep Sveta 2013/184/SZVP z dne 22. aprila 2013 o omejevalnih ukrepih proti Mjanmaru/Burmi in razveljavitvi Sklepa 2010/232/SZVP (UL L 111, 23.4.2013, str. 75).

            PRILOGA
            Vnosi 1 do 14 na seznamu oseb in subjektov iz Priloge k Sklepu 2013/184/SZVP se nadomestijo z naslednjimi vnosi:

                           Ime

                           Podatki za ugotavljanje istovetnosti

                           Razlogi

                           Datum uvrstitve na seznam

                           „1.

                           Aung Kyaw Zaw

                           Datum rojstva: 20. avgust 1961
                           Spol: moški
                           Št. potnega lista: DM000826
                           Datum izdaje: 22. november 2011
                           Datum poteka veljavnosti: 21. november 2021
                           Vojaška identifikacijska številka: BC 17444

                           Generalpodpolkovnik Aung Kyaw Zaw je bil od avgusta 2015 do konca leta 2017 poveljnik Urada za posebne operacije št. 3 oboroženih sil Mjanmara (Tatmadaw). Urad za posebne operacije št. 3 je nadziral zahodno poveljstvo in v tej zvezi je generalpodpolkovnik Aung Kyaw Zaw odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v navedenem obdobju izvajalo zahodno poveljstvo. Te kršitve med drugim zajemajo nezakonite uboje, spolno nasilje ter sistematično požiganje rohinških hiš in zgradb.

                           25.6.2018

                           2.

                           Maung Maung Soe

                           Datum rojstva: marec 1964
                           Spol: moški
                           Nacionalna identifikacijska številka: Tatmadaw Kyee 19571

                           Generalmajor Maung Maung Soe je bil od oktobra 2016 do 10. novembra 2017 poveljnik zahodnega poveljstva oboroženih sil Mjanmara (Tatmadaw) in je nadziral vojaške operacije v zvezni državi Rakhine. V tej zvezi je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v navedenem obdobju izvajalo zahodno poveljstvo. Te kršitve med drugim zajemajo nezakonite uboje, spolno nasilje ter sistematično požiganje rohinških hiš in zgradb.

                           25.6.2018

                           3.

                           Than Oo

                           Datum rojstva: 12. oktober 1973
                           Spol: moški
                           Vojaška identifikacijska številka: BC 25723

                           Brigadni general Than Oo je poveljnik 99. divizije lahke pehote oboroženih sil Mjanmara (Tatmadaw). V tej zvezi je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v drugi polovici leta 2017 izvajala 99. divizija lahke pehote. Te kršitve med drugim zajemajo nezakonite uboje, spolno nasilje ter sistematično požiganje rohinških hiš in zgradb.

                           25.6.2018

                           4.

                           Aung Aung

                           Spol: moški
                           Vojaška identifikacijska številka: BC 23750

                           Brigadni general Aung Aung je poveljnik 33. divizije lahke pehote oboroženih sil Mjanmara (Tatmadaw). V tej zvezi je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v drugi polovici leta 2017 izvajala 33. divizija lahke pehote. Te kršitve med drugim zajemajo nezakonite uboje, spolno nasilje ter sistematično požiganje rohinških hiš in zgradb.

                           25.6.2018

                           5.

                           Khin Maung Soe

                           Datum rojstva: 1972
                           Spol: moški

                           Brigadni general Khin Maung Soe je poveljnik vojaškega operativnega poveljstva 15, včasih imenovanega tudi 15. divizija lahke pehote, oboroženih sil Mjanmara (Tatmadaw), pod katerega spada pehotni bataljon št. 564. V tej zvezi je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v drugi polovici leta 2017 izvajalo vojaško operativno poveljstvo 15 in zlasti pehotni bataljon št. 564. Te kršitve vključujejo nezakonite uboje, spolno nasilje ter sistematično požiganje rohinških hiš in zgradb.

                           25.6.2018

                           6.

                           Thura San Lwin

                           Datum rojstva: 17. marec 1959
                           Spol: moški

                           Brigadni general Thura San Lwin je bil od oktobra 2016 do začetka oktobra 2017 poveljnik mejne policije. V tej zvezi je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v navedenem obdobju izvajala mejna policija. Te kršitve vključujejo nezakonite uboje ter sistematično požiganje rohinških hiš in zgradb.

                           25.6.2018

                           7.

                           Thant Zin Oo

                           Spol: moški

                           Thant Zin Oo je poveljnik 8. bataljona varnostne policije. V tej zvezi je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v drugi polovici leta 2017 izvajal 8. bataljon varnostne policije. Hude kršitve človekovih pravic med drugim zajemajo nezakonite uboje ter sistematično požiganje rohinških hiš in zgradb. Te kršitve so bile izvajane skupaj s 33. divizijo lahke pehote oboroženih sil Mjanmara (Tatmadaw), ki jo je vodil brigadni general Aung Aung, in z neposredno podporo navedene divizije. Thant Zin Oo je zato povezan z brigadnim generalom Aungom Aungom, ki je oseba, uvrščena na seznam.

                           25.6.2018

                           8.

                           Ba Kyaw

                           Spol: moški

                           Ba Kyaw je štabni vodnik v 564. bataljonu lahke pehote oboroženih sil Mjanmara (Tatmadaw). Odgovoren je za grozodejstva in hude kršitve človekovih pravic, tudi umore, deportacije in mučenja pripadnikov ljudstva Rohinga v zvezni državi Rakhine v drugi polovici leta 2017. Bil je zlasti identificiran kot eden od glavnih storilcev pokola v kraju Maung Nu 27. avgusta 2017.

                           21.12.2018

                           9.

                           Tun Naing

                           Spol: moški

                           Tun Naing je poveljujoči častnik v bazi mejne policije v kraju Taung Bazar. V tej vlogi je odgovoren za grozodejstva in hude kršitve človekovih pravic pripadnikov ljudstva Rohinga v zvezni državi Rakhine, ki jih je storila mejna policija v Taung Bazarju pred, okrog in po 25. avgustu 2018, vključno s prisilnimi pridržanji, slabim ravnanjem in mučenjem.

                           21.12.2018

                           10.

                           Khin Hlaing

                           Datum rojstva: 2. maj 1968
                           Spol: moški

                           Brigadni general Khin Hlaing je nekdanji poveljnik 99. divizije lahke pehote in sedanji poveljnik severovzhodnega poveljstva oboroženih sil Mjanmara (Tatmadaw). Kot poveljnik 99. divizije lahke pehote je leta 2016 in v začetku leta 2017 nadziral vojaške operacije v državi Šan. V zvezi s tem je odgovoren za grozodejstva in hude kršitve človekovih pravic, ki jih je nad vaščani, ki pripadajo etnični manjšini, v državi Šan v drugi polovici leta 2016 izvajala 99. divizija lahke pehote. Ta dejanja vključujejo nezakonite uboje, nasilna pridržanja in uničevanje vasi.

                           21.12.2018

                           11.

                           Aung Myo Thu

                           Spol: moški

                           Major Aung Myo Thu je poveljnik operativne enote 33. divizije lahke pehote oboroženih sil Mjanmara (Tatmadaw). Kot poveljnik operativne enote 33. divizije lahke pehote je leta 2017 nadziral vojaške operacije v državi Rakhine. V zvezi s tem je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v drugi polovici leta 2017 izvajala 33. divizija lahke pehote. Ta dejanja vključujejo nezakonite uboje, spolno nasilje in prisilno pridržanje.

                           21.12.2018

                           12.

                           Thant Zaw Win

                           Spol: moški

                           Thant Zaw Win je major v 564. bataljonu lahke pehote oboroženih sil Mjanmara (Tatmadaw). V tej vlogi je nadziral operacije v državi Rahkine in je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine izvajal 564. bataljon lahke pehote, zlasti 27. avgusta 2017 v vasi Maung Nu in njeni okolici. Te kršitve vključujejo nezakonite uboje, spolno nasilje ter sistematično požiganje rohinških hiš in zgradb.

                           21.12.2018

                           13.

                           Kyaw Chay

                           Spol: moški

                           Kyaw Chay je naddesetnik mejne policije. Najprej je deloval v bazi Zay Di Pyin, kjer je bil poveljujoči častnik v obdobju okrog 25. avgusta 2017, ko je mejna policija pod njegovim poveljstvom storila hude kršitve človekovih pravic. V zvezi s tem je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v navedenem obdobju izvajala mejna policija. Sodeloval je tudi pri hudih kršitvah človekovih pravic, ki so vključevale slabo ravnanje s priporniki in mučenje.

                           21.12.2018

                           14.

                           Nyi Nyi Swe

                           Spol: moški

                           Major Nyi Nyi Swe je nekdanji poveljnik severnega poveljstva oboroženih sil Mjanmara (Tatmadaw). V tej vlogi je odgovoren za grozodejstva in hude kršitve človekovih pravic, vključno s slabim ravnanjem s civilisti, v državi Kačin, ki jih je od maja 2016 do aprila 2018 (do imenovanja za poveljnika jugozahodnega poveljstva) izvajalo severno poveljstvo. Odgovoren je tudi za oviranje zagotavljanja humanitarne pomoči civilistom v stiski v državi Kačin v tem obdobju, zlasti za blokiranje prevoza hrane.

                           21.12.2018“


title: Sklep Evropskega organa za vrednostne papirje in trge (EU) 2019/679 z dne 17. aprila 2019 o podaljšanju začasne omejitve trženja, razširjanja ali prodaje pogodb na razliko malim vlagateljem

text:
                  30.4.2019

                  SL

                  Uradni list Evropske unije

                  L 114/22

         SKLEP EVROPSKEGA ORGANA ZA VREDNOSTNE PAPIRJE IN TRGE (EU) 2019/679
         z dne 17. aprila 2019
         o podaljšanju začasne omejitve trženja, razširjanja ali prodaje pogodb na razliko malim vlagateljem
         ODBOR NADZORNIKOV EVROPSKEGA ORGANA ZA VREDNOSTNE PAPIRJE IN TRGE JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (1), zlasti člena 9(5), člena 43(2) in člena 44(1) Uredbe,
         ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (2), zlasti člena 40 Uredbe,
         ob upoštevanju Delegirane uredbe Komisije (EU) 2017/567 z dne 18. maja 2016 o dopolnitvi Uredbe (EU) št. 600/2014 Evropskega parlamenta in Sveta v zvezi z opredelitvijo pojmov, preglednostjo, stiskanjem portfelja ter nadzornimi ukrepi glede poseganja v zvezi s produkti in pozicij (3), zlasti člena 19 Uredbe,
         ob upoštevanju naslednjega:

                     (1)

                     Evropski organ za vrednostne papirje in trge (ESMA) je s Sklepom (EU) 2018/796 ( (4)) omejil trženje, razširjanje ali prodajo pogodb na razliko (CFD) malim vlagateljem. Ukrep je začel veljati 1. avgusta 2018 za obdobje treh mesecev.

                     (2)

                     V skladu s členom 40(6) Uredbe (EU) št. 600/2014 mora organ ESMA začasne ukrepe prepovedi v zvezi s produkti pregledati v ustreznih časovnih presledkih in vsaj vsake tri mesece.

                     (3)

                     Organ ESMA je s Sklepom (EU) 2018/1636 (5) podaljšal in spremenil začasno omejitev trženja, razširjanja ali prodaje pogodb na razliko (CFD) malim vlagateljem. Ukrep je začel veljati 1. novembra 2018 za obdobje treh mesecev. Organ ESMA je s Sklepom (EU) 2019/155 (6) dodatno podaljšal začasno prepoved trženja, razširjanja ali prodaje pogodb na razliko malim vlagateljem, in to pod enakimi pogoji, kot veljajo s Sklepom (EU) 2018/1636. Ukrep je začel veljati 1. februarja 2019 za obdobje treh mesecev.

                     (4)

                     Organ ESMA se je v okviru svojega pregleda omejitev za pogodbe na razliko med drugim oprl na raziskavo med pristojnimi nacionalnimi organi (7) o praktični uporabi in učinku ukrepa za poseganje v zvezi s produkti ter na dodatne informacije, ki jih je dobil od teh organov in deležnikov. V teh informacijah so predstavljena podobna gibanja kot v informacijah, ki so privedle do predhodnega podaljšanja ukrepov v Sklepu (EU) 2019/155.

                     (5)

                     Pristojni nacionalni organi so ugotovili samo nekaj primerov neskladnosti z ukrepi organa ESMA za poseganje v zvezi s produkti, ki so se nanašali predvsem na opozorila o tveganjih. Šlo je namreč za ponudnike CFD-jev, ki so prikazovali internetne pasice ali druge spletne oglase, ki niso vsebovali zahtevanega opozorila o tveganju. Čeprav se internetne pasice ali drugi spletni oglasi običajno niso izrecno nanašali na CFD-je, ampak na spletne naložbene dejavnosti, bodo pristojni nacionalni organi in organ ESMA še naprej spremljali njihovo skladnost z zahtevami glede opozorila o tveganju in preverjali, da se ne bodo uporabljali kot sredstvo za izogibanje obveznostim.

                     (6)

                     Pristojni nacionalni organi so poročali o splošnem zmanjšanju števila trgovalnih računov s pogodbami na razliko malih vlagateljev, obsega trgovanja in skupnega lastniškega kapitala malih vlagateljev v treh mesecih od novembra 2017 do januarja 2018 (prvo obdobje) v primerjavi z obdobjem od novembra 2018 do januarja 2019 (drugo obdobje). Primerjava obeh obdobij (8) kaže, da je delež dobičkonosnih računov ostal na splošno stabilen. Povprečni stroški za malega vlagatelja pri trgovanju s pogodbami na razliko, za katere se zdi, da so manj odvisni od razmer na trgu kot skupni rezultati za vlagatelje, so bili v drugem obdobju bistveno nižji v primerjavi s prvim (9). Povprečni stroški v zvezi z aktivnimi trgovalnimi računi malih vlagateljev, ki vsebujejo CFD-je na kriptovalute, so se nesorazmerno znižali v primerjavi z drugimistroški, čeprav so tovrstni računi še naprej povzročali višje stroške kot računi, ki niso bili izpostavljeni kriptovalutam. Pristojni nacionalni organi so poročali, da so se število samodejno zaprtih pozicij, pogostost negativnega stanja lastniškega kapitala na računu in višina negativnega stanja lastniškega kapitala na trgovalnih računih malih vlagateljev vztrajno zmanjševali (10).

                     (7)

                     Pristojni nacionalni organi so v drugem obdobju v primerjavi s prvim obdobjem poročali tudi o povečanju števila vlagateljev, ki so zaprosili, da bi bili razvrščeni kot profesionalni vlagatelji. Organ ESMA se zaveda, da nekateri ponudniki CFD-jev nagovarjajo male vlagatelje z obljubo, da bodo lahko razvrščeni kot profesionalni vlagatelji, če bodo za to zaprosili. Mali vlagatelj pa lahko zaprosi, da je razvrščen kot profesionalni vlagatelj šele, ko vloži pisni zahtevek v skladu z vsemi zahtevami veljavne zakonodaje. Ponudniki morajo zagotavljati, da profesionalni vlagatelji ves čas izpolnjujejo te zahteve (11). Organ ESMA se tudi zaveda, da nekatera podjetja iz tretjih držav dejavno nagovarjajo vlagatelje iz Unije oziroma da nekateri ponudniki CFD-jev v Uniji tržijo možnost za male vlagatelje, da svoje račune prenesejo v skupine znotraj subjektov iz tretjih držav. Vendar lahko podjetja iz tretjih držav brez dovoljenja ali registracije v Uniji storitve opravljajo samo na lastno pobudo vlagateljev, ki imajo sedež ali se nahajajo v Uniji. Organ ESMA se prav tako zaveda, da so podjetja začela ponujati druge špekulativne investicijske produkte. Zato bo še naprej spremljal ponudbo teh drugih produktov, da bo ugotovil, ali bi bili ustrezni še kateri koli drugi ukrepi Unije.

                     (8)

                     Organ ESMA od sprejetja Sklepa (EU) 2018/796 ni pridobil dokazov, ki bi nasprotovali njegovi splošni ugotovitvi o skrbi glede zaščite vlagateljev, ugotovljeni v Sklepu (EU) 2018/796, Sklepu (EU) 2018/1636 ali Sklepu (EU) 2019/155 (v nadaljnjem besedilu: sklepi). Zato je zaključil, da bi skrb glede zaščite vlagateljev, ugotovljena v teh sklepih, obstajala še naprej, če začasne omejitve trženja, razširjanja ali prodaje pogodb na razliko malim vlagateljem ne bi podaljšali.

                     (9)

                     Hkrati se veljavne obstoječe regulativne zahteve v skladu s pravom Unije niso spremenile in še naprej ne obravnavajo nevarnosti, ki jo je ugotovil organ ESMA. Poleg tega pristojni nacionalni organi niso sprejeli nobenih ukrepov, s katerimi bi odpravili nevarnost, ali pa sprejeti ukrepi ne zadostujejo za njeno odpravo. To še naprej ostaja vseevropska skrb. Če dodatni pristojni nacionalni organi ne bodo sprejeli nacionalnih ukrepov za poseganje v zvezi s produkti, organ ESMA meni, da bo moral dodatno podaljšati svoj ukrep, da bo ustrezno odpravljena resna skrb glede zaščite vlagateljev, ki je bila ugotovljena v zadevnih sklepih.

                     (10)

                     Podaljšanje omejitve nima negativnega učinka na učinkovitost finančnih trgov ali na vlagatelje, ki bi bil nesorazmeren glede na koristi ukrepa, in ne povzroča tveganja regulativne arbitraže iz istih razlogov, kot so navedeni v navedenih sklepih.

                     (11)

                     Če se začasna omejitev ne podaljša, obstaja po mnenju organa ESMA še naprej velika verjetnost, da se bodo CFD-ji ponovno ponujali malim vlagateljem brez ustreznih ukrepov, ki bi jih zaščitili pred tveganji, povezanimi s tistimi produkti, ki so povzročili škodo za potrošnike, kakor je ugotovljeno v navedenih sklepih.

                     (12)

                     Organ ESMA je ob upoštevanju teh razlogov ter skupaj z razlogi, izraženimi v navedenih sklepih, sklenil, da za nadaljnje tri mesece podaljša prepoved pod istimi pogoji, kot so opredeljeni v Sklepu (EU) 2018/1636 in Sklepu (EU) 2019/155, da se odpravi skrb glede zaščite vlagateljev.

                     (13)

                     Ker so lahko predlagani ukrepi v omejenem obsegu povezani z izvedenimi finančnimi instrumenti na kmetijske proizvode, se je organ ESMA posvetoval z javnimi organi, pristojnimi za nadzor, upravljanje in regulacijo fizičnih kmetijskih trgov v Uredbi (ES) št. 1234/2007 (12). Noben organ ni izrazil zadržka glede predlaganega podaljšanja ukrepov.

                     (14)

                     Organ ESMA je pristojne nacionalne organe obvestil o predlaganem sklepu o podaljšanju –

               SPREJEL NASLEDNJI SKLEP:

            Člen 1
            Opredelitve
            V tej uredbi:

                        (a)

                        „pogodba na razliko“ ali „CFD“ pomeni izvedeni finančni instrument, ki ni opcija, standardizirana terminska pogodba, posel zamenjave in dogovor o terminski obrestni meri, katerega namen je, da se imetniku omogoči dolga ali kratka izpostavljenost nihanju cen, stopnji ali vrednosti osnovnega instrumenta, ne glede na to, ali se z njim trguje na mestu trgovanja, ki mora biti poravnan v gotovini ali se lahko poravna v gotovini po izbiri ene od pogodbenih strank (drugače kot zaradi neizpolnitve obveznosti ali drugega razloga za prenehanje);

                        (b)

                        „izključena nedenarna korist“ pomeni vsako nedenarno korist razen informacijskih in raziskovalnih orodij, če se ta nanašajo na CFD-je;

                        (c)

                        „začetno kritje“ pomeni plačilo za namene odprtja pozicije CFD-ja, brez provizij, nadomestil za izvedbo posla in vseh drugih povezanih stroškov;

                        (d)

                        „zaščita začetnega kritja“ pomeni začetno kritje, določeno v Prilogi I;

                        (e)

                        „zaščita z MCO“ pomeni zaprtje ene ali več strankinih odprtih pozicij CFD-jev pod pogoji, ki so najugodnejši za stranko v skladu s členoma 24 in 27 Direktive 2014/65/EU, ko se vsota sredstev na trgovalnem računu s CFD-ji in nerealiziranih neto dobičkov od vseh odprtih pozicij CFD-jev, povezanih s tem računom, zmanjša na manj kot polovico skupne zaščite začetnega kritja za vse navedene odprte CFD-je;

                        (f)

                        „zaščita pred negativnim stanjem“ pomeni omejitev skupne obveznosti malega vlagatelja za vse CFD-je, povezane s trgovalnim računom s CFD-ji pri ponudniku CFD-jev, na sredstva na tem trgovalnem računu s CFD-ji.

            Člen 2
            Začasna omejitev za CFD-je v zvezi z malimi vlagatelji
            Trženje, razširjanje ali prodaja CFD-jev malim vlagateljem se omeji na okoliščine, v katerih so izpolnjeni naslednji pogoji:

                        (a)

                        ponudnik CFD-jev od malega vlagatelja zahteva, da plača zaščito začetnega kritja;

                        (b)

                        ponudnik CFD-jev malemu vlagatelju zagotovi zaščito z MCO;

                        (c)

                        ponudnik CFD-jev malemu vlagatelju zagotovi zaščito pred negativnim stanjem;

                        (d)

                        ponudnik CFD-jev malemu vlagatelju neposredno ali posredno ne zagotovi plačila, denarne ali izključene nedenarne koristi v zvezi s trženjem, razširjanjem ali prodajo CFD-ja, razen realiziranega dobička od vsakega zagotovljenega CFD-ja, in

                        (e)

                        ponudnik CFD-jev malemu vlagatelju neposredno ali posredno ne pošlje sporočila, povezanega s trženjem, razširjanjem ali prodajo CFD-ja ali objavlja takih informacij, dostopnih malemu vlagatelju, razen če vključi ustrezno opozorilo o tveganju iz Priloge II, ki izpolnjuje pogoje iz te priloge.

            Člen 3
            Prepoved dejanj, ki bi predstavljala izogibanje
            Prepovedano je zavestno in namerno sodelovati pri dejavnostih, katerih namen ali učinek je izogibanje zahtevam iz člena 2, vključno z delovanjem namesto ponudnika CFD-jev.

            Člen 4
            Začetek veljavnosti in uporaba

               1.   Ta sklep začne veljati dan po objavi v Uradnem listu Evropske unije.

               2.   Ta sklep velja od 1. maja 2019 za obdobje treh mesecev.

            V Parizu, 17. aprila 2019

                  Za odbor nadzornikov

               Steven MAIJOOR

                  Predsednik

            (1)  UL L 331, 15.12.2010, str. 84.

            (2)  UL L 173, 12.6.2014, str. 84.

            (3)  UL L 87, 31.3.2017, str. 90.

            (4)  Sklep Evropskega organa za vrednostne papirje in trge (EU) 2018/796 z dne 22. maja 2018 o začasni omejitvi trženja, razširjanja ali prodaje pogodb na razliko malim vlagateljem v Uniji v skladu s členom 40 Uredbe (EU) št. 600/2014 Evropskega parlamenta in Sveta (UL L 136, 1.6.2018, str. 50).

            (5)  Sklep Evropskega organa za vrednostne papirje in trge (EU) 2018/1636 z dne 23. oktobra 2018 o podaljšanju in spremembi Sklepa (EU) 2018/796 o začasni omejitvi trženja, razširjanja ali prodaje pogodb na razliko malim vlagateljem (UL L 272, 31.10.2018, str. 62).

            (6)  Sklep Evropskega organa za vrednostne papirje in trge (EU) 2019/155 z dne 23. januarja 2019 o podaljšanju začasne prepovedi trženja, razširjanja ali prodaje pogodb na razliko malim vlagateljem (UL L 27, 31.1.2019, str. 36).

            (7)  V raziskavi je sodelovalo 20 pristojnih nacionalnih organov: Financial Market Authority (AT – FMA), Cyprus Securities and Exchange Commission (CY-CySEC), Bundesanstalt für Finanzdienstleistungsaufsicht (DE – BaFiN), Finanstilsynet (DK-Finanstilsynet), Hellenic Capital Markets Commission (EL-HCMC), Comisión Nacional del Mercado de Valores (ES – CNMV), Finnish Financial Supervisory Authority (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Central Bank of Ireland (IE – CBI),, Commissione Nazionale per le Società e la Borsa (IT – Consob), Commission de Surveillance du Secteur Financier (LU – CSSF), Finanšu un kapitāla tirgus komisija (LV-FKTK), Malta Financial Services Authority (MT – MFSA), Autoriteit Financiële Markten (NL-AFM), Komisja Nadzoru Finansowego (PL-KNF), Comissão do Mercado de Valores Mobiliários (PT – CMVM), Romanian Financial Supervisory Authority (RO – FSA), Finansinspektionen (SE- Finansinspektionen), Financial Conduct Authority (UK- FCA).

            (8)  Januarja 2019 se je delež dobičkonosnih trgovalnih računov malih vlagateljev povečal, kar bi lahko bilo povezano s tržnimi razmerami.

            (9)  To se sklada z opaženimi zmanjševanji skupnih obsegov trgovanja, na podlagi katerih se izračunajo razmiki in nadomestila. Povprečni lastniški kapital vlagatelja se je na aktivnih trgovalnih računih malih vlagateljev nekoliko povečal, čeprav je to v odstotkih bistveno manjša sprememba kot je zmanjšanje skupnih obsegov trgovanja in skupne izpostavljenosti za te račune.

            (10)  V drugem obdobju se je uporabljala zaščita pred negativnim stanjem. Razkorak na trgu pa lahko povzroči, da vlagatelj obtiči na ceni, zaradi katere je lastniški kapital negativen, njegov račun pa mora ponudnik ponovno vrniti na nično stanje, da bi lahko izpolnil zahteve glede zaščite pred negativnim saldom. To se je zgodilo tudi ponudnikom, ki so v prvem obdobju ponujali zaščito pred negativnim saldom.

            (11)  Priloga II, Oddelek II Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349). Glejte tudi Oddelek 11 vprašanj in odgovorov organa ESMA v zvezi z zaščito vlagateljev v skladu z direktivama MiFID II in MiFIR ter sorodne teme (ESMA35-43-349), v katerem je organ ESMA opredelil prakse, ki jih investicijska podjetja ne bi smela izvajati pri uporabi zakonodajnih zahtev glede razvrstitve malih vlagateljev kot profesionalnih vlagateljev na njihovo lastno pobudo. Oddelek 11 je bil posodobljen 25. maja 2018.

            (12)  Uredba Sveta (ES) 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (UL L 299, 16.11.2007, str. 1).

            PRILOGA I

               ODSTOTKI ZAČETNEGA KRITJA GLEDE NA VRSTO OSNOVNEGA INSTRUMENTA

                        (a)

                        3,33 % nominalne vrednosti CFD-ja, ko je valutni par osnovnega instrumenta sestavljen iz katerih koli dveh naslednjih valut: ameriški dolar, evro, japonski jen, britanski funt, kanadski dolar ali švicarski frank;

                        (b)

                        5 % nominalne vrednosti CFD-ja, ko je indeks, valutni par ali blago osnovnega instrumenta:

                                    (i)

                                    kateri koli od naslednjih kapitalskih indeksov: Financial Times Stock Exchange 100 (FTSE 100), Cotation Assistée en Continu 40 (CAC 40), Deutsche Bourse AG German Stock Index 30 (DAX30), Dow Jones Industrial Average (DJIA), Standard & Poors 500 (S&P 500), NASDAQ Composite Index (NASDAQ), NASDAQ 100 Index (NASDAQ 100), Nikkei Index (Nikkei 225), Standard & Poors/Australian Securities Exchange 200 (ASX 200), EURO STOXX 50 Index (EURO STOXX 50);

                                    (ii)

                                    valutni par sestavljen iz vsaj ene valute, ki ni navedena v točki (a), ali

                                    (iii)

                                    zlato;

                        (c)

                        10 % nominalne vrednosti CFD-jev, ko je osnovno blago ali kapitalski indeks blago ali kapitalski indeks, ki ni naveden v točki (b);

                        (d)

                        50 % nominalne vrednosti CFD-ja, ko je osnovni instrument kriptovaluta, ali

                        (e)

                        20 % nominalne vrednosti CFD-ja, ko je osnovni instrument:

                                    (i)

                                    delnica ali

                                    (ii)

                                    ni naveden v tej prilogi.

            PRILOGA II

               OPOZORILA O TVEGANJU

            ODDELEK A

               Pogoji v zvezi z opozorilom o tveganju

                        1.

                        Opozorilo o tveganju ima obliko, ki zagotavlja njegovo vidnost, velikost pisave je vsaj enaka prevladujoči velikosti pisave, uporabljen jeziki pa je isti kot v sporočilu ali objavljenih informacijah.

                        2.

                        Če so sporočilo ali objavljene informacije na trajnem nosilcu podatkov ali na spletni strani, mora biti opozorilo o tveganju v obliki, določeni v oddelku B.

                        3.

                        Če so sporočilo ali objavljene informacije na nosilcu podatkov, ki ni trajni nosilec podatkov ali spletna stran, mora biti opozorilo o tveganju v obliki, določeni v oddelku C.

                        4.

                        Z odstopanjem od odstavkov 2 in 3, če število znakov v opozorilu o tveganju v obliki, predvideni v oddelku B ali C, presega dovoljeno število znakov po standardnih pogojih tretje osebe, ki opravlja trženje za ponudnika, se mora opozorilo objaviti v obliki, opredeljeni v oddelku D.

                        5.

                        Če je oblika, uporabljena za opozorilo o tveganju, v skladu z opredelitvijo v oddelku D, sporočilo ali objavljena informacija vključuje tudi neposredno povezavo do spletne strani ponudnika CFD-jev, na kateri je objavljeno opozorilo o tveganju v obliki, določeni v oddelku B.

                        6.

                        Opozorilo o tveganju vključuje najnovejši odstotek izgube ponudnika na podlagi izračuna odstotka trgovalnih računov s CFD-ji, ki jih je ponudnik s CFD-ji, ki je izgubil denar, zagotovil malim vlagateljem. Izračun se izvede vsake tri mesece in zajema 12-mesečno obdobje pred datumom, na katerega se izvede (v nadaljnjem besedilu: 12-mesečno obdobje izračuna). Za namene izračuna se:

                                    (a)

                                    za posamezni trgovalni račun malega vlagatelja s CFD-ji šteje, da je izgubil denar, če je vsota vse realiziranih in nerealiziranih neto dobičkov od CFD-jev, povezanih s trgovalnim računom s CFD-ji, v 12-mesečnem obdobju izračuna negativna;

                                    (b)

                                    v izračun vključijo vsi stroški v zvezi s CFD-ji, povezanimi s trgovalnim računom s CFD-ji, vključno z vsemi dajatvami, nadomestili in provizijami;

                                    (c)

                                    iz izračuna izključijo naslednje postavke:

                                                (i)

                                                vsak trgovalni račun s CFD-ji, s katerim v obdobju izračuna ni bila povezana nobena odprta pozicija CFD-jev;

                                                (ii)

                                                vsi dobički ali izgube od produktov, ki niso CFD-ji, povezani s trgovalnim računom s CFD-ji;

                                                (iii)

                                                vsi pologi ali dvigi sredstev s trgovalnega računa s CFD-ji.

                        7.

                        Z odstopanjem od odstavkov od 2 do 6, če ponudnik CFD-jev v zadnjem 12-mesečnem obdobju izračuna ni zagotovil odprtja pozicij CFD-ja, povezanega s trgovalnim računom malega vlagatelja s CFD-ji, navedeni ponudnik CFD-jev uporabi standardno opozorilo o tveganju iz oddelkov E do G, kot je primerno.

                  ODDELEK B

               Opozorilo o tveganju na trajnem nosilcu in spletni strani, specifično za ponudnika

                        Pogodbe na razliko so kompleksni instrumenti in prinašajo veliko tveganje hitre izgube denarja zaradi finančnega vzvoda.

                           Pri trgovanju s pogodbami na razliko pri tem ponudniku denar izgubi [navedite odstotek ponudnika] % računov malih vlagateljev.

                        Razmislite, ali razumete, kako delujejo CFD-ji, in ali se lahko odločite za veliko tveganje, da boste izgubili denar.

                  ODDELEK C

               Skrajšano opozorilo o tveganju, specifično za ponudnika

                           Pri trgovanju s pogodbami na razliko pri tem ponudniku denar izgubi [navedite odstotek ponudnika] % računov malih vlagateljev.

                        Razmislite, ali se lahko odločite za veliko tveganje, da boste izgubili denar.

                  ODDELEK D

               Opozorilo o tveganju z zmanjšanim številom znakov, ki velja za posamezne ponudnike

            [vnesite odstotek za ponudnika] % računov s CFD-ji ima izgubo
            ODDELEK E

               Standardno opozorilo o tveganju na trajnem nosilcu in spletni strani

                        Pogodbe na razliko so kompleksni instrumenti in prinašajo veliko tveganje hitre izgube denarja zaradi finančnega vzvoda.

                           Pri trgovanju s pogodbami na razliko denar izgubi od 74 % do 89 % računov malih vlagateljev.

                        Razmislite, ali razumete, kako delujejo CFD-ji, in ali se lahko odločite za veliko tveganje, da boste izgubili denar.

                  ODDELEK F

               Skrajšano standardno opozorilo o tveganju

                           Pri trgovanju s pogodbami na razliko denar izgubi od 74 % do 89 % računov malih vlagateljev.

                        Razmislite, ali se lahko odločite za veliko tveganje, da boste izgubili denar.

                  ODDELEK G

               Opozorilo o tveganju z zmanjšanim številom znakov

            74–89 % računov s CFD-ji ima izgubo.


title: Sklep Komisije (EU) 2019/718 z dne 30. aprila 2019 o predlagani državljanski pobudi „PRO-NUTRISCORE“ (notificirano pod dokumentarno številko C(2019) 3232)

text:
                  10.5.2019

                  SL

                  Uradni list Evropske unije

                  L 122/49

         SKLEP KOMISIJE (EU) 2019/718
         z dne 30. aprila 2019
         o predlagani državljanski pobudi „PRO-NUTRISCORE“

               (notificirano pod dokumentarno številko C(2019) 3232)

         (Besedilo v francoskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „PRO-NUTRISCORE“ je naslednja: „Evropsko komisijo pozivamo, naj uvede poenostavljeno označevanje na živilih (‚Nutriscore‘), da bodo potrošnikom zagotovljene kakovostne informacije o hranilni vrednosti in da se zavaruje njihovo zdravje.“

                     (2)

                     Cilji predlagane državljanske pobude so naslednji: „1. uvesti lažje berljive in bolj razumljive oznake hranilne vrednosti, da bodo lahko potrošniki že na prvi pogled razbrali hranilno vrednost posameznega živila glede na druga razpoložljiva živila; 2. ukrepati v zvezi z vprašanji javnega zdravja s spodbujanjem proizvajalcev, da izboljšajo sestavo svojih proizvodov; 3. uskladiti informacije o hranilni vrednosti na evropski ravni z uvedbo enotnega uradnega sistema označevanja, ki bi zamenjal množico obstoječih logotipov, ki pri evropskih potrošnikih povzročajo zbeganost.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Na podlagi člena 114 Pogodbe o delovanju Evropske unije (PDEU) se lahko za približevanje določb zakonov in drugih predpisov v državah članicah, katerih predmet je vzpostavitev in delovanje notranjega trga, sprejmejo pravni akti Unije za izvajanje Pogodb.

                     (6)

                     Iz navedenih razlogov predlagana državljanska pobuda ne sodi očitno izven okvira, v katerem ima Komisija pristojnost za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo „PRO-NUTRISCORE“ bi bilo zato treba prijaviti –

               SPREJELA NASLEDNJI SKLEP:

            Člen 1
            Predlagana državljanska pobuda „PRO-NUTRISCORE“ se prijavi.

            Člen 2
            Ta sklep začne veljati 8. maja 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „PRO-NUTRISCORE“, ki jih kot kontaktni osebi zastopata Cédric MUSSO in Ivo MECHELS.

            V Bruslju, 30. aprila 2019

                  Za Komisijo

               Frans TIMMERMANS

                  Podpredsednik

            (1)  UL L 65, 11.3.2011, str. 1.


title: Sklep Komisije (EU) 2019/719 z dne 30. aprila 2019 o predlagani državljanski pobudi „Hitra, pravična in učinkovita rešitev za podnebne spremembe“ (notificirano pod dokumentarno številko C(2019) 3246)

text:
                  10.5.2019

                  SL

                  Uradni list Evropske unije

                  L 122/51

         SKLEP KOMISIJE (EU) 2019/719
         z dne 30. aprila 2019
         o predlagani državljanski pobudi „Hitra, pravična in učinkovita rešitev za podnebne spremembe“

               (notificirano pod dokumentarno številko C(2019) 3246)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „Hitra, pravična in učinkovita rešitev za podnebne spremembe“ je naslednja: „Znanstveniki in ekonomisti soglašajo: določanje vse višjih cen za onesnaževanje in namenjanje izkupička gospodinjstvom deluje.“

                     (2)

                     Cilji predlagane državljanske pobude so naslednji: „Z nenehnim višanjem cen fosilnih goriv se bo zmanjšalo onesnaževanje. Podjetja in potrošniki bodo namreč posegali po čistejših in cenejših možnostih. Vsa zbrana sredstva se bodo vsak mesec na pravičen način vrnila državljanom v obliki dividend. Večina družin z najnižjimi in srednjimi dohodki bo v veliko boljšem položaju. Ogljična prilagoditev na mejah bo ščitila naše gospodarstvo in spodbujala sprejetje na svetovni ravni. Druge koristi pobude so: čistejši zrak; več delovnih mest in zmanjšani javnofinančni odhodki zaradi uskladitve politik.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Komisija je pooblaščena, da pripravi predloge pravnih aktov Unije za namen izvajanja Pogodb v zvezi z naslednjimi zadevami:

                                 —

                                 na podlagi člena 113 Pogodbe o delovanju Evropske unije (v nadaljnjem besedilu: PDEU) v zvezi z določbami za harmonizacijo zakonodaje glede prometnih davkov, trošarin in drugih oblik posrednega obdavčenja v obsegu, v kakršnem je takšna harmonizacija potrebna za vzpostavitev in delovanje notranjega trga in preprečevanje izkrivljanja konkurence,

                                 —

                                 na podlagi člena 192(1) in (2) PDEU v povezavi s prvo in četrto alineo člena 191(1) PDEU v zvezi z ukrepi, ki jih je treba sprejeti za doseganje ciljev ohranjanja, varstva in izboljšanja kakovosti okolja ter spodbujanja ukrepov na mednarodni ravni za reševanje regionalnih ali globalnih okoljskih problemov, zlasti v boju proti podnebnim spremembam,

                                 —

                                 na podlagi člena 207 PDEU v zvezi z izvajanjem skupne trgovinske politike.

                     (6)

                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo „Hitra, pravična in učinkovita rešitev za podnebne spremembe“ bi bilo zato treba prijaviti –

               SPREJELA NASLEDNJI SKLEP:

            Člen 1
            Predlagana državljanska pobuda „Hitra, pravična in učinkovita rešitev za podnebne spremembe“ se prijavi.

            Člen 2
            Ta sklep začne veljati 6. maja 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Hitra, pravična in učinkovita rešitev za podnebne spremembe“, ki jih kot kontaktni osebi zastopata Christiaan Frederik ALOFS in Brigitte Ludovica Franciscus Maria VAN GERVEN.

            V Bruslju, 30. aprila 2019

                  Za Komisijo

               Frans TIMMERMANS

                  Podpredsednik

            (1)  UL L 65, 11.3.2011, str. 1.


title: Sklep Komisije (EU) 2019/720 z dne 30. aprila 2019 o predlagani državljanski pobudi „Odprava oprostitve davka na letalsko gorivo v Evropi“ (notificirano pod dokumentarno številko C(2019) 3250)

text:
                  10.5.2019

                  SL

                  Uradni list Evropske unije

                  L 122/53

         SKLEP KOMISIJE (EU) 2019/720
         z dne 30. aprila 2019
         o predlagani državljanski pobudi „Odprava oprostitve davka na letalsko gorivo v Evropi“

               (notificirano pod dokumentarno številko C(2019) 3250)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „Odprava oprostitve davka na letalsko gorivo v Evropi“ je naslednja: „Evropsko komisijo pozivamo, naj državam članicam predlaga uvedbo davka na letalsko gorivo (kerozin). Letalski sektor uživa davčne ugodnosti, čeprav je eden od najhitreje rastočih virov emisij toplogrednih plinov.“

                     (2)

                     Cilji predlagane državljanske pobude so naslednji: „Medtem ko so okolju prijaznejše alternative letalstvu visoko obdavčene, je letalska industrija deležna številnih nepravičnih davčnih oprostitev. Letalsko gorivo je v Evropi še vedno neobdavčeno in letalske vozovnice so v državah članicah oproščene plačila DDV, zaradi česar je letalski promet vse bolj privlačna vrsta prevoza, čeprav je ogljično najbolj intenzivna. Obdavčenje kerozina bi EU omogočilo, da skokovito poveča svoje financiranje za okolju prijaznejšo mobilnost, saj emisije toplogrednih plinov najhitreje naraščajo prav v prometu.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Pravni akti Unije za namen izvajanja Pogodb se lahko sprejmejo za določbe za harmonizacijo zakonodaje glede prometnih davkov, trošarin in drugih oblik posrednega obdavčenja v obsegu, v kakršnem je takšna harmonizacija potrebna za vzpostavitev in delovanje notranjega trga in preprečevanje izkrivljanja konkurence, na podlagi člena 113 Pogodbe o delovanju Evropske unije (v nadaljnjem besedilu: PDEU).

                     (6)

                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo „Odprava oprostitve davka na letalsko gorivo v Evropi“ bi bilo zato treba prijaviti –

               SPREJELA NASLEDNJI SKLEP:

            Člen 1
            Predlagana državljanska pobuda „Odprava oprostitve davka na letalsko gorivo v Evropi“ se prijavi.

            Člen 2
            Ta sklep začne veljati 10. maja 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Odprava oprostitve davka na letalsko gorivo v Evropi“, ki jih kot kontaktni osebi zastopata Timothée Niels Pierre Jacques GALVAIRE in Anastasios PAPACHRISTOU.

            V Bruslju, 30. aprila 2019

                  Za Komisijo

               Frans TIMMERMANS

                  Podpredsednik

            (1)  UL L 65, 11.3.2011, str. 1.


title: Sklep Komisije (EU) 2019/722 z dne 30. aprila 2019 o predlagani državljanski pobudi „Ustavimo trgovino z izraelskimi naselbinami na ozemlju zasedene Palestine“ (notificirano pod dokumentarno številko C(2019) 3305)

text:
                  10.5.2019

                  SL

                  Uradni list Evropske unije

                  L 122/57

         SKLEP KOMISIJE (EU) 2019/722
         z dne 30. aprila 2019
         o predlagani državljanski pobudi „Ustavimo trgovino z izraelskimi naselbinami na ozemlju zasedene Palestine“

               (notificirano pod dokumentarno številko C(2019) 3305)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „Ustavimo trgovino z izraelskimi naselbinami na ozemlju zasedene Palestine“ je naslednja: „EU mora prenehati s trgovino z izraelskimi naselbinami, ki si prisvajajo ozemlje zasedene Palestine, da ne bi z njo sprejemala ali podpirala izraelskih kršitev mednarodnega prava in človekovih pravic.“

                     (2)

                     Cilji predlagane državljanske pobude so naslednji: „Evropska komisija ima izključno pristojnost na področju trgovine. Glede na to pristojnost in glede na dejstvo, da v skladu s svojimi obveznostmi po mednarodnem pravu ne sme sprejemati in podpirati protipravnih dejanj Izraela v zasedeni Palestini, bi morala Komisija: 1. uradno priznati, da je trgovina z izraelskimi naselbinami prepovedana tako za celotno EU kot za vse države članice; 2. uveljaviti zakonodajo, ki bi zagotavljala, da blago in storitve, ki v celoti ali delno izvirajo iz teh naselbin, ne bodo več prihajali na evropski trg.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Pravni akt, ki bi zajemal vsebino predlagane državljanske pobude, bi bilo mogoče sprejeti le na podlagi člena 215 PDEU.

                     (6)

                     Vendar je predpogoj za sprejetje pravnega akta na podlagi člena 215 PDEU sklep, sprejet v skladu s poglavjem 2 naslova V Pogodbe o Evropski uniji, ki predvideva delno ali popolno prekinitev ali omejitev gospodarskih in finančnih odnosov z zadevno tretjo državo. Komisija nima pristojnosti za predložitev predloga za tak sklep. Ker ni ustreznega sklepa, ki bi bil sprejet v skladu s poglavjem 2 naslova V Pogodbe o Evropski uniji, Komisija ni pristojna za predložitev predloga pravnega akta, ki se sprejme na podlagi člena 215 PDEU.

                     (7)

                     Predlagana državljanska pobuda „Ustavimo trgovino z izraelskimi naselbinami na ozemlju zasedene Palestine“ je iz navedenih razlogov očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe v povezavi s točko 1 člena 2 Uredbe –

               SPREJELA NASLEDNJI SKLEP:

            Člen 1
            Prijava predlagane državljanske pobude „Ustavimo trgovino z izraelskimi naselbinami na ozemlju zasedene Palestine“ se zavrne.

            Člen 2
            Ta sklep je naslovljen na organizatorje (člane državljanskega odbora) predlagane državljanske pobude „Ustavimo trgovino z izraelskimi naselbinami na ozemlju zasedene Palestine“, ki jih kot kontaktni osebi zastopata [osebni podatki po posvetovanju z organizatorji izbrisani].

            V Bruslju, 30. aprila 2019

                  Za Komisijo

               Frans TIMMERMANS

                  Podpredsednik

            (1)  UL L 65, 11.3.2011, str. 1.


title: Sklep Komisije z dne 10. maja 2019 o spremembi Sklepa 2012/C 198/06 o ustanovitvi medsektorske in neodvisne skupine strokovnjakov za svetovanje o učinkovitih načinih vlaganja v zdravstvo

text:
                  21.5.2019

                  SL

                  Uradni list Evropske unije

                  C 174/3

         SKLEP KOMISIJE
         z dne 10. maja 2019
         o spremembi Sklepa 2012/C 198/06 o ustanovitvi medsektorske in neodvisne skupine strokovnjakov za svetovanje o učinkovitih načinih vlaganja v zdravstvo
         (2019/C 174/04)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju naslednjega:

                     (1)

                     V skladu s členom 168(2) Pogodbe o delovanju Evropske unije morajo države članice v povezavi s Komisijo medsebojno usklajevati svoje politike in programe na področjih iz odstavka 1 navedene določbe. Komisija lahko v tesni povezavi z državami članicami daje koristne pobude za pospeševanje takšnega usklajevanja, zlasti pobude, namenjene oblikovanju smernic in kazalcev, organizaciji izmenjave najboljših praks ter pripravi elementov, potrebnih za redno spremljanje in presojo.

                     (2)

                     S Sklepom Komisije 2012/C 198/06 (1) je bila ustanovljena skupina strokovnjakov za učinkovite načine vlaganja v zdravstvo (v nadaljnjem besedilu: skupina strokovnjakov), da bi Komisiji zagotovila neodvisne in medsektorske nasvete o učinkovitih načinih vlaganja v zdravstvo.

                     (3)

                     Sklep 2012/C 198/06 je bil prvotno namenjen za uporabo do 1. oktobra 2015. Sklep Komisije 2015/6719 (2) je veljavnost Sklepa 2012/C 198/06 podaljšal za štiri leta, in sicer do 1. oktobra 2019.

                     (4)

                     Skupina strokovnjakov še vedno predstavlja najprimernejši mehanizem za nadaljnji razvoj meddržavnega strokovnega znanja in izkušenj na področju zdravstvenih sistemov, ki lahko prispevajo k politikam na nacionalni ravni in ravni Unije ter zagotavljajo nasvete in s tem prispevajo k učinkovitim, dostopnim in odpornim zdravstvenim sistemom.

                     (5)

                     Zato je bistveno, da skupina strokovnjakov še naprej zagotavlja nasvete o učinkovitih načinih vlaganja v zdravstvo in pri tem izkoristi strokovno znanje, ki je na voljo v Uniji in tudi širše, če se bo to zdelo potrebno.

                     (6)

                     Obdobje uporabe Sklepa 2012/C 198/06 bi bilo treba podaljšati za tri leta, in sicer do 31. decembra 2022, da se skupini strokovnjakov omogoči delovanje v naslednjem obdobju imenovanja.

                     (7)

                     Sklep 2012/C 198/06 bi bilo zato treba ustrezno spremeniti –

               SKLENILA:

            Edini člen
            Člen 6 Sklepa 2012/C 198/06 se nadomesti z naslednjim:

                  „Člen 6
                  Uporaba
                  Ta sklep se uporablja do 31. decembra 2022.“

            V Bruslju, 10. maja 2019

                  Za Komisijo

               Jyrki KATAINEN

                  Podpredsednik

            (1)  Sklep Komisije 2012/C 198/06 z dne 5. julija 2012 o ustanovitvi medsektorske in neodvisne skupine strokovnjakov za svetovanje o učinkovitih načinih vlaganja v zdravstvo (UL C 198, 6.7.2012, str. 7).

            (2)  Sklep Komisije 2015/6719 z dne 30. septembra 2015 o spremembi Sklepa 2012/C 198/06 o ustanovitvi medsektorske in neodvisne skupine strokovnjakov za svetovanje o učinkovitih načinih vlaganja v zdravstvo (C(2015) 6719 final).